Чалавек у белым — адна з яго роляў у спектаклі Больш, чым дождж. Адна з тых роляў, дзе Кірычэнка рабіў сваю справу вельмі дакладна, але незаўважна. Ён наогул умеў рабіць маўклівыя і нават эпізадычныя ролі, цярпліва чакаючы цягам спектакля адной сваёй рэплікі — тады, калі яму падабалася тое, што адбывалася на сцэне. А яму, здаецца, падабалася ўсё: ёсць артысты для якіх кайф — сама праца. І таму Мікалай Кірычэнка ўжо будучы ў статусе народнага артыста Беларусі не грэбаваў ніякімі ролямі, нават дробнымі — ці то ў тэатры, ці то ў кіно. Пры тым, што за ім былі яркія ролі ў спектаклях па беларускай і замежнай класіцы, дзе ён увасабляў нават каралеўскіх асоб.